ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1241/98

υποβολή: Esko Seppänen (GUE/NGL) προς την Επιτροπή

(9 Απριλίου 1998)

Θέμα: Σωτηρία της ευρωπαïκής πολιτιστικής κληρονομιάς

Σύμφωνα με δημοσιεύματα (εφημερίδα The European, 30.3.1998), το είδος πάλης όπου "όλα τα χτυπήματα επιτρέπονται" (no holds barred) έρχεται στην Ευρώπη. Το είδος αυτό πάλης είναι απαγορευμένο σε περισσότερες από 40 αμερικανικές πολιτείες, αλλά τώρα απλώνει τα νύχια του στην Ευρώπη. Η "διείσδυσή" του στην Ευρώπη γίνεται, φυσικά, από το έδαφος της πρώην Σοβιετικής Ένωσης, αλλά και από τη Σουηδία, τη Φινλανδία και την Ολλανδία.

Δεν πρόκειται για άθλημα. Πρόκειται για τραυματισμό ή ακόμα και φόνο του αντιπάλου. Είναι μια απολίτιστη, ωμά βίαιη και απάνθρωπη επιχείρηση, που καταλύει την ευρωπαϊκή πολιτιστική κληρονομιά.

Προτίθεται η Επιτροπή να λάβει κάποια μέτρα κατά της καταστροφής αυτής του πολιτισμού μας;

Απάντηση του κ. Oreja εξ ονόματος της Επιτροπής

(8 Μαΐου 1998)

Η Επιτροπή πληροφορήθηκε επίσης από τον Τύπο την ύπαρξη αυτού του νέου είδους πάλης.

Με την επιφύλαξη των ενδεχόμενων ενεργειών δικαστικής συνεργασίας σύμφωνα με τον Τίτλο VI της Συνθήκης για την Ευρωπαϊκή Ένωση (συνεργασία στους τομείς της δικαιοσύνης και των εσωτερικών υποθέσεων), η χορήγηση αδείας για τη διεξαγωγή τέτοιου είδους εκδηλώσεων υπάγεται στην αρμοδιότητα και ευθύνη των τοπικών και εθνικών αρχών. Συνεπώς, εναπόκειται στο Συμβούλιο, στο πλαίσιο της συνεργασίας δυνάμει του Τίτλου VI της Συνθήκης για την Ευρωπαϊκή Ένωση (συνεργασία στους τομείς της δικαιοσύνης και των εσωτερικών υποθέσεων) να εξετάσει τα προβλήματα που απορρέουν από τις προαναφερόμενες δραστηριότητες.

Στο μέτρο που τα άτομα που ασκούν την εν λόγω δραστηριότητα θα μπορούσαν να θεωρηθούν ως "εργαζόμενοι" σύμφωνα με το εργατικό δίκαιο, θα ήταν ενδεχομένως δυνατόν να εφαρμοστεί η οδηγία 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(1) καθώς και η οδηγία 94/33/ΕΚ του Συμβουλίου της 22 Ιουνίου 1994 για την προστασία των νέων κατά την εργασία(2).

Εντούτοις, η Επιτροπή συμμερίζεται τη γνώμη του αξιότιμου μέλους του Κοινοβουλίου. Η λεγόμενη "πάλη όπου όλα τα χτυπήματα επιτρέπονται" δεν ανήκει στις πολιτιστικές και αθλητικές παραδόσεις της Ευρώπης. Αντίθετα, αποτελεί μια κατ' εξοχήν εκδήλωση των κινδύνων που απειλούν τον αθλητισμό και την τηλεόραση, όταν αποκλειστικός στόχος είναι η αποκόμιση οικονομικού κέρδους.

(1) ΕΕ L 183, 29.6.1989.

(2) ΕΕ L 216, 20.8.1994.
ΓΡΑΠΤΗ ΕΡΩΤΗΣΗ E-1966/98

υποβολή: Ursula Stenzel (PPE) προς την Επιτροπή

(30 Ιουνίου 1998)

Θέμα: Εκπαιδευτικά προγράμματα

Το Ευρωπαϊκό Κοινοβούλιο στη γνωμοδότησή του όσον αφορά την ανακοίνωση της Επιτροπής "προς μια Ευρώπη της γνώσης" (COM(97)0563) τάχθηκε σαφώς υπέρ ενός διαχωρισμού μεταξύ των στόχων και των μέτρων ενίσχυσης των εκπαιδευτικών προγραμμάτων αφενός, και των διαρθρωτικών ταμείων, ιδιαίτερα του Κοινωνικού Ταμείου, αφετέρου.

Με ποιο τρόπο προτίθεται η Επιτροπή να εξασφαλίσει στη νέα γενεά προγραμμάτων τον εν λόγω διαχωρισμό και να λάβει τοιουτοτρόπως υπόψη τα αιτήματα του Ευρωπαϊκού Κοινοβουλίου;

Η Επιτροπή αναφέρει στο έγγραφο το οποίο υπέβαλε ότι οι διαδικασίες πρέπει να καταστούν απλούστερες, πιο φιλικές προς τον χρήστη και να είναι προσιτότερες στους πολίτες.

Η δράση ERASMUS δεν υπέστη όμως παρά μόνο μικρές τροποποιήσεις προς την κατεύθυνση της αποκέντρωσης. Μια γενική εξέταση όμως της προτάσεως οδηγεί αντιθέτως στο συμπέρασμα ότι το πρόγραμμα κατέστη περισσότερο συγκεντρωτικό και, εως εκ τούτου, απέχει έτι περισσότερο από τους στόχους που έχει θέσει το Κοινοβούλιο.

Πώς δικαιολογεί η Επιτροπή την εν λόγω εξέλιξη, η οποία βρίσκεται σε αντίθεση με την επανειλημμένα εκφρασθείσα επιθυμία για περισσότερη αποκέντρωση;

Απάντηση της κας Cresson εξ ονόματος της Επιτροπής

(20 Ιουλίου 1998)

Το άρθρο 9 - κοινό στις προτάσεις απόφασης που αφορούν τα νέα προγράμματα για την εκπαίδευση, την κατάρτιση και τη νεολαία(1) - ορίζει ότι η Ευρωπαϊκή Επιτροπή και τα κράτη μέλη πρέπει να φροντίζουν - μέσα στο πλαίσιο εφαρμογής της συντονισμένης στρατηγικής για την απασχόληση - τα μέτρα των προγραμμάτων να υλοποιούνται συμπληρωματικά προς τις κοινοτικές παρεμβάσεις για υποστήριξη από τα διαρθρωτικά ταμεία.

Όσον αφορά το δεύτερο μέρος της ερώτησης σχετικά με την αποκέντρωση, πρέπει να σημειωθεί ότι πολλές ενέργειες του τρέχοντος προγράμματος ΣΩΚΡΑΤΗΣ/Erasmus είναι ήδη αποκεντρωμένες.

Στις προτάσεις της για το πρόγραμμα ΣΩΚΡΑΤΗΣ II, η Επιτροπή σχεδιάζει ακόμη μεγαλύτερη αποκέντρωση με την ανάθεση της διαχείρισης όλων των ενεργειών που αφορούν την κινητικότητα (κινητικότητα φοιτητών και εκπαιδευτικών) στους εθνικούς φορείς.

Επομένως, η Επιτροπή δεν μπορεί να συμφωνήσει με τη γνώμη που εξέφρασε το αξιότιμο μέλος του Κοινοβουλίου σχετικά με το ότι το πρόγραμμα γίνεται περισσότερο συγκεντρωτικό και δυσπρόσιτο. Αντίθετα, στη νέα φάση του προγράμματος ΣΩΚΡΑΤΗΣ/Erasmus θα δοθεί ακόμη μεγαλύτερη έμφαση στην αποκέντρωση.

(1) COM(98)329, 330 και 331.
ΓΡΑΠΤΗ ΕΡΩΤΗΣΗ E-2418/98

υποβολή: Anita Pollack (PSE) προς την Επιτροπή

(27 Ιουλίου 1998)

Θέμα: Η Monsanto και το αποληκτικό γονίδιο

Ποίες νομικές δυνατότητες έχει η ΕΕ για να πείσει ή να αναγκάσει την εταιρεία Monsanto να μη χρησιμοποιήσει το αποληκτικό γονίδιο που έχει;

Απάντηση του κ. Fischler εξ ονόματος της Επιτροπής

(28 Σεπτεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2074/98

υποβολή: Roberta Angelilli (NI) προς την Επιτροπή

(7 Ιουλίου 1998)

Θέμα: Αρχιτεκτονικοί φραγμοί σε εμπορικά κτήρια

Σε διάφορες περιοχές της Ρώμης παρατηρούνται σε κτήρια αρχιτεκτονικοί φραγμοί που εμποδίζουν την πρόσβαση ηλικιωμένων προσώπων και ατόμων μειωμένης κινητικότητας σ' αυτά. Τούτο συμβαίνει όχι μόνο σε δημόσια κτήρια αλλά και σε πολλά ιδιωτικά τα οποία χρησιμοποιούνται για εμπορικούς σκοπούς και τα οποία, λόγω της ιδιότητάς τους ως κτηρίων μαζικής συρροής πολιτών, λειτουργούν σε πολλές περιπτώσεις όπως τα κτήρια των δημοσίων υπηρεσιών.

Υπό το πρίσμα των ανωτέρω ερωτάται η Επιτροπή:

1. Υπάρχουν άραγε οδηγίες που προβλέπουν την πρόσβαση ατόμων μειωμένης κινητικότητας στα κτήρια;

2. Οι εν λόγω οδηγίες καλύπτουν και τα εμπορικής χρήσεως ιδιωτικά κτήρια;

3. Έχουν άραγε μεταφερθεί στο εσωτερικό δίκαιο της Ιταλίας οι οδηγίες αυτές;

4. Μπορεί να παράσχει γενική άποψη επί του θέματος;

Απάντηση του κ. Flynn εξ ονόματος της Επιτροπής

(3 Σεπτεμβρίου 1998)

Δεν υπάρχουν κοινοτικές οδηγίες που να αφορούν την πρόσβαση ατόμων με ειδικές ανάγκες σε δημόσια κτίρια.

Στην ανακοίνωσή της σχετικά με την ισότητα ευκαιριών για άτομα με ειδικές ανάγκες(1), η Επιτροπή σημειώνει ότι πολλά δημόσια κτίρια συνεχίζουν να είναι απροσπέλαστα ή δυσχερώς προσπελάσιμα για άτομα με ειδικές ανάγκες. Συγχρόνως η Επιτροπή σημειώνει ότι οι αρχές του "σχεδιασμού για όλους" και η καθολική προσπελασιμότητα θα προσέφεραν πολλαπλά οφέλη για τα άτομα με ειδικές ανάγκες καθώς και για άλλες ομάδες ατόμων. Η Επιτροπή συνεχίζει να παραμένει προσηλωμένη στις αρχές αυτές.

(1) COM(96)406 τελικό.
ΓΡΑΠΤΗ ΕΡΩΤΗΣΗ E-2111/98

υποβολή: Graham Watson (ELDR) προς την Επιτροπή

(10 Ιουλίου 1998)

Θέμα: Κοινοτική επιδότηση γάλακτος για σχολεία

Έχοντας υπόψη την απάντηση στη γραπτή ερώτηση Ε-1368/98(1), μπορεί η Επιτροπή να επιβεβαιώσει ότι, στην άρνηση να ευθυγραμμίσει την επιδότηση του κοινοτικού ημιαποκορυφωμένου γάλακτος με τα επίπεδα της επιδότησης του πλήρους γάλακτος, τροποποιώντας ελαφρά τη νομοθεσία (Κανονισμός (ΕΚ) 3392/93(2) Άρθρο 4.1β), έλαβε πλήρως υπόψη την υγεία των παιδιών και την επιλογή των καταναλωτών, και ότι η άρνηση αυτή δεν βασίστηκε μόνο σε λόγους σκοπιμότητας υπαγορευόμενους από τον προϋπολογισμό για τη γεωργία, που, σύμφωνα με τις κοινοτικές αρχές, δεν θα αποτελούσαν αποδεκτό λόγο για την προβολή άρνησης;

Μπορεί η Επιτροπή να θέσει στη διάθεσή μας συνοπτικά αποδεικτικά στοιχεία όσον αφορά την υγεία των παιδιών και αποδείξεις για τη διαβούλευση με τους καταναλωτές, επί των οποίων στηρίχθηκε η απόφαση για μη τροποποίηση της νομοθεσίας; Μπορεί επίσης να μας πει για ποιούς λόγους το μέτρο αυτό απορρίφθηκε;

Απάντηση του κ. Fischler εξ ονόματος της Επιτροπής

(8 Σεπτεμβρίου 1998)

Μια ενδεχόμενη τροποποίηση του κανονισμού (ΕΚ) 3392/93 της Επιτροπής για την ευθυγράμμιση του επιπέδου επιδότησης του ημι-αποκορυφωμένου γάλακτος με το πλήρες γάλα θα απαιτούσε προηγουμένως τροποποίηση του κανονισμού (ΕΟΚ) 1842/83(3) του Συμβουλίου, ο οποίος ορίζει τα κριτήρια για τον καθορισμό των επιπέδων ενίσχυσης για τα διάφορα γαλακτοκομικά προϊόντα.

Σύμφωνα με την υφισταμένη νομοθεσία, τα ποσά ενίσχυσης ορίζονται λαμβάνοντας υπόψη το γάλα που περιέχεται στα εν λόγω προϊόντα. Επομένως, αυτό είναι ένα αυστηρά τεχνικό θέμα στο οποίο δεν λαμβάνονται υπόψη δημοσιονομικοί υπολογισμοί. Η συνέπεια της εφαρμογής της υφισταμένης νομοθεσίας είναι ότι η ανώτατη τιμή για τους μαθητές όσον αφορά το πλήρες και το ημι-αποκορυφωμένο γάλα θα μειωθεί στο ίδιο επίπεδο και, συνεπώς, δεν θα επηρεάζει την επιλογή τους για το ένα ή το άλλο. Με βάση αυτά, η Επιτροπή πιστεύει ότι η υφισταμένη νομοθεσία είναι ουδέτερη έναντι της επιλογής του καταναλωτή και των συνθηκών που αφορούν την υγεία.

(1) ΕΕ C 402, 22.12.1998.

(2) ΕΕ L 306, 11.12.1993, σελ. 27.

(3) ΕΕ L 183, 7.7.1983.
ΓΡΑΠΤΗ ΕΡΩΤΗΣΗ E-1175/98

υποβολή: Ulf Holm (V) προς την Επιτροπή

(29 Απριλίου 1998)

Θέμα: Μεταφορές ζώων

Κατά τη συνεδρίαση των Υπουργών Γεωργίας της ΕΕ το Δεκέμβριο του 1997 φαίνεται ότι έχει επιτευχθεί συμβιβαστική λύση για τον καθορισμό των λεπτομερών κανόνων που θα διέπουν τις μεταφορές ζώων σε μεγάλες αποστάσεις. Στα μέσα ενημέρωσης έχει αναφερθεί ότι οι νέοι λεπτομερείς κανόνες δεν επαρκούν και ότι δεν διασφαλίζουν στα ζώα καμία βελτίωση των συνθηκών μεταφοράς, μεταξύ άλλων και όσον αφορά το θέμα του εξαερισμού.

Πιστεύει η Επιτροπή ότι οι νέοι αυτοί κανόνες θα καταστήσουν λιγότερο βάρβαρες τις συνθήκες μεταφοράς ζώων απ' ό,τι ήταν μέχρι σήμερα; Εάν ναι, με ποιον τρόπο πιστεύει η Επιτροπή ότι οι νέοι κανόνες θα συμβάλουν στη βελτίωση της κατάστασης;

Απάντηση του κ. Fischler εξ ονόματος της Επιτροπής

(12 Ιουνίου 1998)

Με την έγκριση της οδηγίας 95/29/ΕΚ από το Συμβούλιο στις 29 Ιουνίου 1995, η οποία τροποποιεί την οδηγία 90/628/ΕΟΚ σχετικά με την προστασία των ζώων κατά τη μεταφορά(1), προέκυψαν δύο σοβαρά θέματα για το οποία η Επιτροπή πρότεινε στο Συμβούλιο πιο συγκεκριμένους κανόνες. Τα θέματα αυτά αφορούσαν τον ορισμό των συνθηκών για τα σημεία στάσης και την καθιέρωση λεπτομερών προδιαγραφών για τα φορτηγά οχήματα. Όσον αφορά τα σημεία στάσης, η πρόταση της Επιτροπής εγκρίθηκε ως κανονισμός αριθ. 1255/97 (ΕΚ) του Συμβουλίου της 25ης Ιουνίου 1997, σχετικά με τα κριτήρια της Κοινότητας για τα σημεία στάσης και την τροποποίηση του σχεδίου δρομολογίου, τα οποία αναφέρονται στο παράρτημα που είναι συνημμένο στην οδηγία 91/628/ΕΟΚ(2). Μετά τον οριζόμενο από την οδηγία χρόνο ταξιδίου για το συγκεκριμένο είδος ζώου, τα ζώα πρέπει να εκφορτώνονται, να τους παρέχεται τροφή και νερό και να αναπαύονται, για τουλάχιστον 24 ώρες στο σημείο στάσης. Οι κανόνες αυτοί θα τεθούν σε ισχύ από την 1η Ιανουαρίου 1999. Σχετικά με τις προδιαγραφές αναβαθμισμένων φορτηγών οχημάτων, το Συμβούλιο ενέκρινε τον κανονισμό αριθ. 411/98 του Συμβουλίου της 16ης Φεβρουαρίου 1998 σχετικά με τους πρόσθετους κανόνες προστασίας των ζώων, οι οποίοι ισχύουν για τα οχήματα που χρησιμοποιούνται για τη μεταφορά ζώων διάρκειας άνω των οκτώ ωρών(3). Σημαντικά στοιχεία του κειμένου είναι οι απαιτήσεις το υλικό στρωμνής, την κατάλληλη σίτιση εντός του οχήματος, την προσπέλαση στα ζώα, τον εξοπλισμό εξαερισμού, τα κινητά διαχωριστικά διαίρεσης του χώρου σε τμήματα και το πότισμα των ζώων. Οι κανόνες αυτοί θα τεθούν σε ισχύ από την 1η Ιανουαρίου 1999.

Η Επιτροπή πιστεύει ότι η έγκριση των δύο προαναφερθέντων κανονισμών θα αποτελέσει ένα περαίτερω σημαντικό βήμα για την εξασφάλιση της καλής μεταχείρισης των ζώων κατά τις μεταφορές μεγάλης απόστασης, εφόσον τα κράτη μέλη τηρήσουν επαρκώς τους εν λόγω κανονισμούς εντός της επικράτειάς τους.

(1) ΕΕ L 148, 30.6.1995.

(2) ΕΕ L 174, 2.7.1997.

(3) ΕΕ L 52, 21.2.1998.
ΓΡΑΠΤΗ ΕΡΩΤΗΣΗ E-2240/98

υποβολή: Bertel Haarder (ELDR) προς την Επιτροπή

(16 Ιουλίου 1998)

Θέμα: Πολιτική των θεσμικών οργάνων της ΕΕ όσον αφορά το προσωπικό

Μπορεί η Επιτροπή να ανακοινώσει τα ακόλουθα. Κατατάσσονται άραγε οι υπάλληλοι της ΕΕ κατά τον ίδιο τρόπο στις τέσσερις κατηγορίες θέσεων και στους διάφορους βαθμούς και εξελίσσεται η σταδιοδρομία τους κατά τον ίδιο τρόπο ασχέτως από το εάν απασχολούνται στην Επιτροπή, το Κοινοβούλιο ή σε άλλα θεσμικά όργανα της ΕΕ;

Πως κατανέμονται οι εργαζόμενοι στα γραφεία πληροφοριών της Επιτροπής, στις ευρωπαϊκές πρωτεύουσες, σε υπαλλήλους της ΕΕ, προσδιορισθέντες για ορισμένο χρονικό διάστημα και τοπικούς υπαλλήλους;

Ποιό βαθμό έχουν οι προϊστάμενοι των γραφείων πληροφοριών και ποσό διαρκεί κατά μέσον όρο η εντολή τους στις θέσεις αυτές;

Απάντηση του κ. Liikanen εξ ονόματος της Επιτροπής

(22 Σεπτεμβρίου 1998)

Το σύστημα κατηγοριών του προσωπικού που αναφέρεται στο άρθρο 5 του Κανονισμού υπηρεσιακής κατάστασης των υπαλλήλων εφαρμόζεται σε όλα τα κοινοτικά όργανα. Οι όροι για την πρόσβαση σε κάθε μία από τις κατηγορίες αυτές είναι επομένως οι ίδιοι ανεξάρτητα από το όργανο.

Σήμερα, το προσωπικό των αντιπροσωπειών της Επιτροπής στα κράτη μέλη ανέρχεται σε 178 μόνιμους υπαλλήλους, 5 έκτακτους υπαλλήλους και 185 τοπικούς υπαλλήλους.

Οι θέσεις προϊσταμένου της αντιπροσωπείας της Επιτροπής στα κράτη μέλη δημοσιεύονται στο βαθμό Α 3. Η διάρκεια του διορισμού ποικίλλει ανάλογα με τους ισχύοντες κανόνες μεταξύ τριών και έξι ετών.
ΓΡΑΠΤΗ ΕΡΩΤΗΣΗ E-1198/98

υποβολή: Concepció Ferrer (PPE) προς την Επιτροπή

(24 Απριλίου 1998)

Θέμα: Πραγράμματα δασικής βοήθειας

Ο δασικός τομέας έχει επωφεληθεί τα τελευταία έτη από σειρά Προγραμμάτων της Ευρωπαϊκής Ένωσης μεταξύ των οποίων ξεχωρίζουν το Πρόγραμμα Fair, αυτό που προστατεύει τα κοινοτικά δάση από πυρκαγιές, το Leader II.

Δεδομένης της σημασίας, τόσο εμπορικής όσο και περιβαλλοντικής, των δασών, και λαμβάνοντας υπόψη την πολυμορφία των δασών της Ένωσης και την αναγκαιότητα για την αντιμετώπιση της απερήμωσης, πώς αξιολογεί η Επιτροπή, έως τώρα, την πολιτική υπέρ του δασικού τομέα στην Ευρωπαϊκή Ένωση; Τϊ σχέδια έχει προβλέψει η Επιτροπή για τα υπάρχοντα προγράμματα υπέρ του δασικού τομέα για την περίοδο 2000-2006;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-1196/98 και E-1198/98

(16 Ιουνίου 1998)

Η Επιτροπή έχει επίγνωση του σημαντικού ρόλου που διαδραματίζουν τα δάση στο πλαίσιο της ανάπτυξης της υπαίθρου, της απασχόλησης, της διατήρησης του περιβάλλοντος και της οικολογικής ισορροπίας, της καταπολέμησης της διάβρωσης και της ερημοποίησης στις αγροτικές περιοχές.

Ύστερα από αίτημα του Κοινοβουλίου, η Επιτροπή προτίθεται να τηρήσει την προθεσμία της 31ης Ιανουαρίου 1999 η οποία προβλέπεται από το ψήφισμα του Κοινοβουλίου και να υποβάλει πριν τα τέλη του 1998 ανακοίνωση σχετικά με τη δασική στρατηγική της Κοινότητας. Εξάλλου, η Επιτροπή έχει ήδη απαντήσει στο αίτημα του Κοινοβουλίου για συνεκτικότερη διάρθρωση των δασικών μέτρων στις κοινοτικές πολιτικές προτείνοντας ειδικό κεφάλαιο σχετικά με τη δασοκομία εντός της ανάπτυξης της υπαίθρου στο πλαίσιο του προγράμματος δράσης 2000(1).

(1) COM(97)2000.
ΓΡΑΠΤΗ ΕΡΩΤΗΣΗ E-1577/98

υποβολή: Robin Teverson (ELDR) προς το Συμβούλιο

(25 Μαΐου 1998)

Θέμα: Χρηματοδότηση για τα ηλικιωμένα άτομα

Μία πρόταση της Επιτροπής για ένα νέο πρόγραμμα δράσης για τα ηλικιωμένα άτομα, καθυστερεί για κάποιο χρονικό διάστημα στο Συμβούλιο χωρίς άμεσες προοπτικές για έγκριση λόγω αντιρρήσεων από ένα κράτος μέλος - την Γερμανία.

Αντιθέτως, το Έτος των Ηλικιωμένων του ΟΗΕ θα εκκινήσει σε λίγους μήνες και το Ευρωπαϊκό Κοινοβούλιο υποστηρίζει χρηματοδοτώντας την δική του διάσκεψη των ηλικιωμένων τον Οκτώβριο.

Ποίο μήνυμα αποστέλλεται στον ευρωπαϊκό πολίτη και σε ένα πληθυσμό ο οποίος περιλαμβάνει όλο και περισσότερο ηλικιωμένα άτομα; Ποίες είναι οι αντιρρήσεις του εν λόγω κράτους μέλους; εάν το Συμβούλιο δεν μπορεί να αποδεχθεί την πρόταση της Επιτροπής, ποίες εναλλακτικές δράσεις σκοπεύει να αναλάβει το Συμβούλιο;

Απάντηση

(6 Οκτωβρίου 1998)

Οι εργασίες του Συμβουλίου όσον αφορά την πρόταση της Επιτροπής σχετικά με νέο πρόγραμμα δράσης υπέρ των ηλικιωμένων ατόμων έχουν πράγματι διακοπεί από τον Νοέμβριο του 1995 και δεν εξετάζεται, επί του παρόντος, το ενδεχόμενο της επανάληψης των εργασιών επί αυτού του φακέλλου.

Το Συμβούλιο δεν είχε την ευκαιρία να προβεί σε συζήτηση γενικού χαρακτήρα επί του εν λόγω θέματος.
ΓΡΑΠΤΗ ΕΡΩΤΗΣΗ E-1836/98

υποβολή: Felipe Camisón Asensio (PPE) προς την Επιτροπή

(12 Ιουνίου 1998)

Θέμα: Επιδότηση καπνοκαλλιεργητών

Κατά τη διάρκεια της συνεδρίασης της ολομέλειας του Ευρωπαϊκού Κοινοβουλίου στις 12 Μαΐου, ο Επίτροπος κ. Padraig Flynn, αρμόδιος για τις κοινωνικές υποθέσεις και την απασχόληση, αναφερόμενος στο θέμα της επιδότησης των καπνοκαλλιεργητών εδήλωσε ότι ο ίδιος ήταν ανέκαθεν αντίθετος στη χορήγηση των εν λόγω επιδοτήσεων. Πρόσθεσε δε ότι εύχεται να έρθει η ημέρα που θα μπορέσει να τις καταργήσει, τονίζοντας ότι μολονότι δεν μπόρεσε μέχρι στιγμής να επιτύχει μια ολική συμφωνία επί του θέματος, έχει σημειωθεί κάποια πρόοδος προς αυτήν την κατεύθυνση. Επίσης εξέφρασε την έντονη επιθυμία του για επανεξέταση του θέματος σε μια όχι πολύ μακρινή ημερομηνία, ώστε η επιδότηση της καπνοκαλλιέργειας να πάψει πλέον να αποτελεί αναπόσπαστο τμήμα της κοινοτικής πολιτικής.

Ενόψει μιας τόσο απροσχημάτισης τοποθέτησης του κυρίου Επιτρόπου, ερωτάται η Επιτροπή:

Έχει αντιληφθεί ο κ. Flynn ότι σε περίπτωση που πετύχει το διακαή σκοπό του, θα είναι μεγάλη η κοινωνική ζημία που θα προκληθεί στον τομέα της απασχόλησης, ιδιαίτερα στις πιο μειονεκτικές περιφέρειες της Ένωσης, όπως η Extremadura;

Ως κύριος υπεύθυνος της Επιτροπής για τη δημιουργία θέσεων εργασίας, δεν ανησυχεί για τις αγροτικές αυτές συνέπειες; Επίσης, δεν έχει αντιληφθεί ο κύριος Επίτροπος ότι η τυχόν εγκατάλειψη της καπνοκαλλιέργειας στην Ισπανία, την Πορτογαλία, την Ιταλία και την Ελλάδα, δεν πρόκειται ουδόλως να έχει ως αποτέλεσμα τον περιορισμό του καπνίσματος στην Ευρωπαϊκή Ένωση;

Απάντηση του κ. Flynn εξ ονόματος της Επιτροπής

(10 Σεπτεμβρίου 1998)

Η Επιτροπή υπενθυμίζει στο αξιότιμο μέλος του Κοινοβουλίου την έκθεσή της προς το Συμβούλιο σχετικά με την κοινή οργάνωση αγοράς του ακατέργαστου καπνού(1), και την πρόταση κανονισμού (ΕΚ) 2075/92 για την κοινή οργάνωση της αγοράς στον τομέα του ακατέργαστου καπνού(2).

Όσον αφορά την κατάσταση απασχόλησης σε μειονεκτούσες περιοχές της Κοινότητας, στην τρέχουσα περίοδο προγραμματισμού για το Ευρωπαϊκό Κοινωνικό Ταμείο (ΕΚΤ) χορηγήθηκαν σχεδόν 50 % των κονδυλίων στο στόχο 1 περιφέρειες. Οι νέοι κανονισμοί των διαρθρωτικών ταμείων, στο πλαίσιο της ευρωπαϊκής στρατηγικής απασχόλησης, θα επιτρέψει στα κράτη μέλη να επικεντρώσουν την υποστήριξη του ΕΚΤ στις περιοχές αυτές.

Όσον αφορά την πολιτική για την πρόληψη του καπνίσματος η Επιτροπή θα υπενθυμίσει στο αξιότιμο μέλος την ανακοίνωσή της του Δεκεμβρίου(3).

(1) COM(96)554 τελικό.

(2) ΕΕ C 108, 7.4.1998.

(3) COM(96)609 τελικό.
ΓΡΑΠΤΗ ΕΡΩΤΗΣΗ E-1500/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Κατά την παρέμβασή της ενώπιον της Επιτροπής Περιφερειακής Πολιτικής του Ευρωπαϊκού Κοινοβουλίου στις 23.01.1997, στο πλαίσιο της παρουσίασης της ανακοίνωσης της Επιτροπής "Συνοχή και Κοινωνία των Πληροφοριών" (COM(97)7 τελικό της 22.01.1997), η Επίτροπος κ. W. Mathies ανέφερε ότι στο πλαίσιο του άρθρου 10 του ΕΤΠΑ τέθηκαν στη διάθεση ορισμένων περιφερειών δημοσιονομικοί πόροι με σκοπό την κατάρτιση μιας στρατηγικής και ενός προγράμματος δράσης για την μετάβαση στην κοινωνία των πληροφοριών.

Θα μπορούσε η Επιτροπή να μας ενημερώσει για το σύνολο των σχεδίων των αναφερομένων στην κοινωνία των πληροφοριών που έχει έως τώρα συχρηματοδοτήσει στο πλαίσιο του άρθρου 10 του ΕΤΠΑ, καθώς και για εκείνα που προβλέπεται να συγχρηματοδοτηθούν έως το τέλος της σημερινής περιόδου προγραμματισμού, αναφέροντας τις περιφέρειες που επελέγησαν, το συνολικό κόστος εκτέλεσης και το ύψος της κοινοτικής συγχρηματοδότησης;
ΓΡΑΠΤΗ ΕΡΩΤΗΣΗ P-2362/98

υποβολή: Graham Mather (PPE) προς την Επιτροπή

(15 Ιουλίου 1998)

Θέμα: Μισθός του Προέδρου της Ευρωπαïκής Κεντρικής Τράπεζας

Θεωρεί η Επιτροπή αποδεκτό το γεγονός ότι δεν θα πρέπει να δημοσιοποιηθεί ο μισθός του Προέδρου της Ευρωπαϊκής Κεντρικής Τράπεζας;

Έχει η Επιτροπή κάποια σχόλια σχετικά με το θέμα αυτό;

Απάντηση του κ. de Silguy εξ ονόματος της Επιτροπής

(31 Ιουλίου 1998)

Η Συνθήκη ΕΚ δεν παρέχει στην Επιτροπή καμία αρμοδιότητα σχετικά με τον καθορισμό των όρων απασχόλησης των μελών της εκτελεστικής επιτροπής της Ευρωπαϊκής Κεντρικής Τράπεζας (ΕΚΤ).

Σύμφωνα με το άρθρο 11, παράγραφος 3, του καταστατικού του Ευρωπαϊκού Συστήματος Κεντρικών Τραπεζών (ΕΣΚΤ) και της Ευρωπαϊκής Κεντρικής Τράπεζας (ΕΚΤ), οι αποδοχές και οι λοιποί όροι απασχόλησης του προέδρου της ΕΚΤ και των λοιπών μελών της εκτελεστικής επιτροπής καθορίζονται από το διοικητικό συμβούλιο κατόπιν προτάσεως επιτροπής που απαρτίζεται από τρία μέλη που ορίζονται από το διοικητικό συμβούλιο και τρία μέλη που ορίζονται από το Συμβούλιο. Οι εν λόγω αποδοχές και όροι απασχόλησης αναφέρονται σε συμβάσεις που συνάπτονται μεταξύ της ΕΚΤ και των μελών της εκτελεστικής επιτροπής.

Συνεπώς, η Επιτροπή δεν σχολιάζει τους όρους απασχόλησης του προέδρου της ΕΚΤ ή των λοιπών μελών της εκτελεστικής επιτροπής.
ΓΡΑΠΤΗ ΕΡΩΤΗΣΗ E-2259/98

υποβολή: Miguel Arias Cañete (PPE) προς την Επιτροπή

(22 Ιουλίου 1998)

Θέμα: ΕΓΤΠΕ - Τμήμα Εγγυήσεων στο Λουξεμβούργο, 1986-1995

Μπορεί η Επιτροπή να αναφέρει ποιό είναι το συνολικό ποσό που έλαβε το Λουξεμβούργο κατά τα έτη 1986 έως 1995, από το ΕΓΤΠΕ - Τμήμα Εγγυήσεων,:

- διευκρινίζοντας και την κατανομή κατά κεφάλαια (ποώδεις καλλιέργειες, ζάχαρη, μεταξωτά υφάσματα και μεταξοσκώληκες, άλλοι τομείς ή φυτικά προϊόντα, αμπελοοινικός τομέας, καπνός, γάλα και γαλακτοκομικά προϊόντα, βόειο, πρόβειο, αίγειο και χοιρινό κρέας, αυγά και πουλερικά, λοιπά μέτρα ζωικής παραγωγής, επιστροφές για επεξεργασμένα γεωργικά προϊόντα, επιστροφές για επισιτιστική βοήθεια της ΕΕ, διανομή γεωργικών προϊόντων σε αναξιοπαθούντες, συνοδευτικά μέτρα, μέτρα ανάπτυξης της υπαίθρου εν σχέσει προς τη λειτουργία των αγορών, άλλα μέτρα, εισοδηματικές ενισχύσεις και Ευρωπαϊκό Ταμείο εγγυήσεων Αλιείας);

- και την κατανομή κατά τρόπους (επιστροφές κατά την εξαγωγή, ενισχύσεις για την ανιστάθμιση των τιμών, ενισχύσεις με βάση την έκταση των καλλιεργειών, ενισχύσεις με βάση τον αριθμό των ζώων, επιδοτήσεις προσανατολισμού, ενισχύσεις προς την ιδιωτική αποθήκευση, απόσυρση και συναφείς ενέργειες, αντισταθμιστικά ποσά, συνοδευτικά μέτρα της μεταρρύθμισης της ΚΑΠ, και δαπάνες δημόσιας αποθήκευσης);
ΓΡΑΠΤΗ ΕΡΩΤΗΣΗ E-1647/98

υποβολή: Panayotis Lambrias (PPE) προς την Επιτροπή

(29 Μαΐου 1998)

Θέμα: Στερεά καύσιμα και ενεργειακή κοινοτική πολιτική

Ερωτάται η Επιτροπή γιατί απέκλεισε από το σχέδιο του Πέμπτου Προγράμματος Έρευνας και Τεχνολογικής Ανάπτυξης τα στερεά ή ορυκτά καύσιμα, δεδομένου ότι υπάρχουν χώρες της Ευρωπαϊκής Ένωσης που τα χρησιμοποιούν σε σημαντική ακόμη έκταση και κατά συνέπεια υπάρχει έντονη ανάγκη ανάπτυξης της τεχνολογίας για βελτιωμένη καύση.

Απάντηση του κ. Cresson εξ ονόματος της Επιτροπής

(14 Ιουλίου 1998)

Η Επιτροπή έχει επίγνωση του γεγονότος ότι τα στερεά ή ορυκτά καύσιμα αντιπροσωπεύουν ένα σημαντικό μέρος στο ενεργειακό ισοζύγιο της Ευρώπης και του κόσμου.

Ο κύκλος των στερεών καυσίμων προβλέπεται κατά τρόπο σαφή στις δραστηριότητες που προτείνονται βάσει του 5ου προγράμματος-πλαισίου έρευνας και τεχνολογικής ανάπτυξης (ΕΤΑ)(1).

Στο πλαίσιο του ειδικού προγράμματος "Διατήρηση του οικοσυστήματος"(2), και ειδικότερα στο πλαίσιο των 2 βασικών δράσεων που αφορούν την ενέργεια, προβλέπονται δραστηριότητες ΕΤΑ, ιδίως για τη βελτίωση της απόδοσης της καύσης του άνθρακα με παράλληλη μείωση των περιβαλλοντικών επιπτώσεων και αποτελεσματικότερη διερεύνηση, εξόρυξη και παραγωγή των ορυκτών καυσίμων.

(1) COM(97)142 τελικό.

(2) COM(98)306 τελικό.